LIETUVOS BANKO VALDYBOS

N U T A R I M A S

DĖL Pagal Informuotiesiems investuotojams skirtų kolektyvinio investavimo subjektų įstatymą veikiančių kolektyvinio investavimo subjektų investavimo rizikos išskaidymo taisyklių patvirtinimo

2013 m. liepos 19 d. Nr. 03-122

Vilnius

Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890; 2004, Nr. 54-1830; 2009, Nr. 153-6895; 2011, Nr. 145-6812) 42 straipsnio 3 dalies 1 punktu, Lietuvos Respublikos informuotiesiems investuotojams skirtų kolektyvinio investavimo subjektų įstatymo (Žin., 2013, Nr. 68-3410) 30 straipsnio 3 dalies 2 punktu, Lietuvos banko valdyba n u t a r i a:

Patvirtinti Pagal Informuotiesiems investuotojams skirtų kolektyvinio investavimo subjektų įstatymą veikiančių kolektyvinio investavimo subjektų investavimo rizikos išskaidymo taisykles (pridedama).

Valdybos pirmininko pavaduotoja,

pavaduojanti Valdybos pirmininką	Ingrida Šimonytė

_________________

PATVIRTINTA

Lietuvos banko valdybos

2013 m. liepos 19 d. nutarimu Nr. 03-122

PAGAL INFORMUOTIESIEMS INVESTUOTOJAMS SKIRTŲ KOLEKTYVINIO INVESTAVIMO SUBJEKTŲ ĮSTATYMĄ VEIKIANČIŲ KOLEKTYVINIO INVESTAVIMO SUBJEKTŲ INVESTAVIMO RIZIKOS IŠSKAIDYMO TAISYKLĖS

I. TAIKYMO SRITIS IR VARTOJAMOS SĄVOKOS

1. Pagal Informuotiesiems investuotojams skirtų kolektyvinio investavimo subjektų įstatymą veikiančių kolektyvinio investavimo subjektų investavimo rizikos išskaidymo taisyklėse (toliau – Taisyklės) nustatyti pagal Lietuvos Respublikos informuotiesiems investuotojams skirtų kolektyvinio investavimo subjektų įstatymą (toliau – Įstatymas) veikiančių kolektyvinio investavimo subjektų investicijų portfelio, užtikrinančio tinkamą investavimo rizikos išskaidymą, diversifikavimo reikalavimus.

2. Taisyklės taikomos pagal Įstatymą įsteigtiems kolektyvinio investavimo subjektams (toliau – Kolektyvinio investavimo subjektai). Kolektyvinio investavimo subjektus valdančios valdymo įmonės ir pagal Įstatymą įsteigtos investicinės bendrovės, kurių turto valdymas neperduotas valdymo įmonėms (toliau – Investicinės bendrovės), privalo užtikrinti, kad Taisyklių nuostatos bus tinkamai įgyvendintos. Taisyklės netaikomos Kolektyvinio investavimo subjektams, kurių turtas investuojamas išskirtinai laikantis rizikos kapitalo investavimo strategijos.

3. Taisyklėse vartojamos sąvokos:

3.1. kolektyvinio investavimo subjekto subfondas – kaip tai apibrėžta Lietuvos Respublikos kolektyvinio investavimo subjektų įstatyme;

3.2. sudėtinis kolektyvinio investavimo subjektas – kaip tai apibrėžta Lietuvos Respublikos kolektyvinio investavimo subjektų įstatyme;

3.3. investicinės priemonės – bet koks finansinis ar kitas turtas, galintis būti Kolektyvinio investavimo subjekto investavimo objektu;

3.4. emitentas – asmuo, išleidęs konkrečią investicinę priemonę. Ši sąvoka suprantama ne taip, kaip ji apibrėžta Lietuvos Respublikos vertybinių popierių įstatyme.

4. Kitos Taisyklėse vartojamos sąvokos atitinka Įstatyme vartojamas sąvokas.

II. INVESTAVIMO RIZIKOS IŠSKAIDYMO REIKALAVIMAI

5. Laikoma, kad valdymo įmonė arba Investicinė bendrovė, formuodama Kolektyvinio investavimo subjekto investicijų portfelį, užtikrina, kad investavimo rizika tinkamai išskaidyta, jei Kolektyvinio investavimo subjekto investicijų portfelis diversifikuotas laikantis toliau išvardytų reikalavimų:

5.1. ne daugiau kaip 30 procentų Kolektyvinio investavimo subjekto turto (arba investuotojų pasirašytų įsipareigojimų) investuojama į tos pačios rūšies ir to paties emitento išleistas investicines priemones, išskyrus investicijas į specialiai įsteigtas bendroves (angl. special purpose vehicle), jei Taisyklėse nustatytų reikalavimų yra laikomasi investuojant į galutinį investicijų objektą. Taikant šio punkto reikalavimą, kiekvienas bet kurios rūšies ar tipo sudėtinio Kolektyvinio investavimo subjekto subfondas laikomas atskiru emitentu, jei yra užtikrintas kiekvieno sudėtinį Kolektyvinio investavimo subjektą sudarančio subfondo įsipareigojimų tretiesiems asmenims atskyrimo nuo kitų subfondų principas. Šis 30 procentų apribojimas netaikomas:

5.1.1. investicijoms į vertybinius popierius, išleistus arba garantuotus Ekonominio bendradarbiavimo ir plėtros organizacijos (EBPO) valstybės narės ar jos regioninių arba vietos valdžios institucijų, taip pat Europos Sąjungos, regioninių ar pasaulinių tarpvalstybinių institucijų ir įstaigų;

5.1.2. investicijoms į Kolektyvinio investavimo subjektą, kuriam taikomi rizikos išskaidymo reikalavimai yra ne mažesni nei nustatytieji pagal Įstatymą veikiantiems Kolektyvinio investavimo subjektams.

5.2. sandoriai dėl investicinių priemonių, kurių Kolektyvinio investavimo subjektas neturi (angl. short sales), negali didinti Kolektyvinio investavimo subjekto turimos trumposios pozicijos dėl tos pačios rūšies ir to paties emitento išleistų investicinių priemonių tiek, kad ta investicija viršytų 30 procentų Kolektyvinio investavimo subjekto turto;

5.3. valdymo įmonė arba Investicinė bendrovė, sudarydama sandorius dėl išvestinių finansinių priemonių Kolektyvinio investavimo subjekto turtu, bazines (angl. underlying) investicines priemones privalo diversifikuoti taip, kad užtikrintų Taisyklėse nustatytą bendrą Kolektyvinio investavimo subjekto investavimo rizikos išskaidymo lygį.

5.4. sandorio šalies rizika už reguliuojamos rinkos ribų sudaromam sandoriui turi būti ribojama atsižvelgiant į sandorio šalies patikimumą ir kompetenciją.

III. BAIGIAMOSIOS NUOSTATOS

6. Valdymo įmonė arba Investicinė bendrovė, vykdydama Įstatymo 35 straipsnio 1 dalyje nustatytus prospekto reikalavimus ir Taisyklių nuostatas, prospekte privalo nurodyti aiškias kiekybines investavimo ribas, patvirtinančias, kad tinkamai laikomasi investavimo rizikos išskaidymo reikalavimų.

7. Jeigu yra ypatingų aplinkybių, Lietuvos bankas turi teisę leisti valdymo įmonėms arba Investicinėms bendrovėms netaikyti konkretiems Kolektyvinio investavimo subjektams dalies Taisyklių reikalavimų.

8. Lietuvos bankas turi teisę konkretiems specifines investavimo strategijas turintiems Kolektyvinio investavimo subjektams nurodyti laikytis papildomų Taisyklėse neįvardytų investavimo rizikos išskaidymo reikalavimų, kurie, Lietuvos banko nuomone, yra būtini siekiant užtikrinti Kolektyvinio investavimo subjektų dalyvių interesus.

9. Valdymo įmonė arba Investicinė bendrovė Lietuvos bankui privalo pateikti visą jo reikalaujamą informaciją, leidžiančią nustatyti, ar laikomasi Taisyklėse ir (arba) atskirame Lietuvos banko nurodyme nustatytų investavimo rizikos išskaidymo reikalavimų.

_________________